In nomine sanctæ et individuæ Trinitatis, Boso gratia Dei rex. Si piis servorum Dei petitionibus opem ferendo consulimus, Deum nobis ob id præsenti et futuro sæculo propitiari nullatenus dubitamus. Quapropter notum sit omnium sanctæ Dei ecclesiæ fidelium nostrorumque unanimitati, quoniam Adalgarius Eduorum venerabilis episcopus ad nostræ sublimitatis accedens mansuetudinem, deprecatus est ut auctoritates et præcepta regum videlicet prædecessorum nostrorum, ob majoris firmitatis vigorem, scripto nostræ auctoritatis confirmaremus et secundum quod moris est roboraremus. Nos autem ejus petitionibus tanto libentius cessimus, quanto nobis id profuturum perspeximus amplius. Statuimus ergo confirmantes et confirmando decernimus ut omnia præcepta quæ jamdictæ ecclesiæ ab antecessoribus nostris regibus videlicet et imperatoribus, facta sunt, omnibus temporibus maneant inconcussa, et tam ex abbatia Flaviniaco, quam et ex villa Beliniaco necnon et ex villa Lucennaco, seu et ex villa Tiliniaco, quam etiam ex aliis rebus omnibus ejusdem ecclesiæ præcepta et auctoritates nostra ditione roborentur, maneant inconvulsæ. Montem quoque qui vocatur Senmurus cum ecclesia quæ supra est et duobus molendinis jamdictæ ecclesiæ suoque præsuli Adalgario æternaliter delegamus et delegantes concedimus et de nostro jure in jus et dominationem sancti Nazarii, regio more, transfundimus. Ut autem hujus nostræ auctoritatis confirmatio majorem obtineat vigorem, manibus propriis subterfirmantes annuli nostri impressione subterjussimus sigillari. Signum Bosonis gloriosissimi regis. Elibertus cancellarius ad vicem Aureliani archiepiscopi recognovit. Datum VI idus novembris, indictione XII, anno Iº regni domni Bosonis gloriosissimi regis. Actum Lugduno civitate in Dei nomine feliciter. Amen.